Pasop vir gevolge van fel winterstorms | Landbou
Pasop vir gevolge van fel winterstorms
Mnr. Johan van den Berg, onafhanklike landbouklimatoloog, het teen druktyd verwag dat temperature tot die laaste week van Julie baie laag sou wees en dan begin styg, maar daar is 'n moontlikheid van reën in die eerste week van Augustus.
Al stap die tyd aan vir die skeer van kleinvee, lyk dit of weerstoestande veral in Julie 'n groot gevaar inhou, met 'n kleiner risiko in Augustus. 'n Baie sterk westewind gaan dié tipe frontale stelsels vooraf. Windsnelhede van tot 50 km/h is moontlik, wat die gevaar van wegholbrande verhoog.
Daar is egter ook die vooruitsig dat sterk fronte tot diep in die binneland kan beweeg, en dat sneeu en ysreën damvlakke in die somerreëngebiede kan laat styg. Die vlakke van die Katsedam in Lesotho was teen die einde van die somer laag. Dit is 'n belangrike waterbron wat onder meer die Vaaldam aanvul, wat water aan groot dele van Gauteng verskaf.